Enska úrvalsdeildarliðið Norwich rak í gærkvöld Daniel Farke úr starfi sínu sem knattspyrnustjóri liðsins. Farke er fjórði knattspyrnustjórinn sem er látinn fara í ensku úrvalsdeildinni á þessari leiktíð.
Norwich vann Brentford í 11. umferðinni í gær og var þetta fyrsti sigur Norwich í deildinni á leiktíðinni. Þrátt fyrir sigurinn var Daniel Farke rekinn frá félaginu eftir fjögur ár sem knattspyrnustjóri Norwich. Farke tók við Norwich árið 2017 og undir hans stjórn hefur liðið flakka á milli úrvalsdeildarinnar og fyrstu deildarinnar. Eftir sigurinn í gær er Norwich með fimm stig en vermir áfram botnsæti deildarinnar. Norwich er fjórða úrvalsdeildarliðið sem skiptir um þjálfara á leiktíðinni en áður höfðu Watford, Newcastle og Tottenham látið sína stjóra fara. Ellefta umferð deildarinnar heldur áfram í dag og mun Antonio Conte stýra Tottenham í sínum fyrsta leik gegn Everton á útivelli. Þá fær Arsenal Watford í heimsókn, Leeds og Leicester eigast við og í lokaleik umferðarinnar mætast West Ham og Liverpool. Með sigri getur Liverpool minnkað forskot Chelsea á toppi deildarinnar í eitt stig en hafi West Ham betur kemst liðið upp að hlið Manchester City og í 2. sæti deildarinnar.
Haukar og ÍBV mætast í frestuðum leik í úrvalsdeild kvenna í handbolta í dag en leikurinn fer fram á Ásvöllum klukkan þrjú. Haukar eru í fjórða sæti deildarinnar með fimm stig en ÍBV situr í sjöunda og næst neðsta sæti með tvö stig. Valur komst á topp deildarinnar í gær eftir eins marks sigur á Fram, 25-24. Valur er nú með 10 stig og Fram og KA/Þór eru jöfn með níu stig í 2. og 3. sæti.
Finnski ökuþórinn Valtteri Bottas, sem ekur fyrir Mercedes, verður á ráspól í mexíkóska kappakstrinum í Formúlu 1 í dag. Lewis Hamilton, liðsfélagi Bottas hjá Mercedes, er annar og Max Verstappen, sem ekur fyrir Red Bull, er þriðji. Verstappen leiðir heildarstigaskeppni ökumanna með tólf stiga forskot á Hamilton en Bottas, sem ræsir fyrstur í dag, er í þriðja sætinu þegar fimm keppnir eru eftir á tímabilinu.
Norwich vann sinn fyrsta sigur í ensku úrvalsdeildinni á leiktíðinni í gær. Þrátt fyrir sigurinn rak Norwich knattspyrnustjórann Daniel Farke eftir leik. 